Balada iz predgrađa
Balada iz predgrađa
                               AUTOR: Dobriša Cesarić

                             ....I lije na uglu petrolejska lampa
                             Svjetlost crvenkastožutu
                             Na debelo blato kraj staroga plota
                             I dvije, tri cigle na putu.

                             I uvijek ista sirotinja uđe
                             U njezinu svjetlost iz mraka,
                             I s licem na kojem su obično brige
                             Pređe je u par koraka.

                             A jedne večeri nekoga nema,
                             A moro bi proć;
                             I lampa gori,
                             I gori u magli,
                             I već je noć.

                             I nema ga sutra, ni preksutra ne,
                             I vele da bolestan leži,
                             I nema ga mjesec, I nema ga dva,
                             I zima je već,
                             I sniježi...

                             A prolaze kao i dosada ljudi
                             I maj već miriše -
                             A njega nema, i nema, i nema,
                             I nema ga više...

                             I lije na uglu petrolejska lampa
                             Svjetlost crvenkastožutu
                             Na debelo blato kraj staroga plota
                             I dvije, tri cigle na putu.